Kanbodiako geografia

**Kanbodia** hego-ekialdeko Asiako estatua da. 181.040 kilometro koadro da luze-zabalean, alegia, munduko herrialdeetan 90.a. 

## Mugak 
Indotxina penintsulako hego-mendebaldean dago, ipar latitudeko 10° eta 15° artean, eta ekialdeko longitudeko 102° eta 108° artean. Iparraldean eta mendebaldean Thailandia du, Laos ipar-ekialdean, eta Vietnam ekialdean eta hego-ekialdean. Hego-mendebaldean 443 kilometroko itsasertza du Thailandiako golkoan.

Hego-mendebaldean Kardamomo mendiak daude, ipar-mendebalde hego-ekialde norabidean orientaturik. 1.500 metrotik gorako gailurrak dauzkate, eta bertan dago Kanbodiako mendirik garaiena: Phnom Aural (1.813 metro). Kardamomo mendietatik hegoalderantz eta hego-ekialderantz Damrei mendiak hedatzen dira, 500 eta 1.000 metro bitarteko altuerakoak. Bi mendilerro horien mendebaldean kostaldeko lautada estu bat dago, Thailandiako golkoaren ertzean.

Dangrek mendigunea, Tonlé Sap arroaren iparraldean, Thailandiako Khorat goi-ordokiaren hegoaldeko ertza da. 500 metro inguruko garaiera du, eta punturik altuenak 700 metrotik gorakoak dira.  

## Hidrografia 
[thumb|260px|right|[Tonlé Sapeko arroz sailak.]]
Hego-ekialdeko erreka batzuk izan ezik, Kanbodiako ibai eta ibai-sistema nagusiak Tonlé Sap aintzirarantz edo Mekong ibairantz isurtzen dira. Kardamomo eta Damrei mendiak uren banalerro garrantzitsua dira: ekialdeko ibaiak Tonlé Sap alderantz isurtzen dira, eta mendebaldekoak Thailandiako golkora. 

Ibai nagusia Mekong (khmereraz: *Tonle Thom*, "Ibai Handia") da, herrialdea ipar-hego zeharkatzen duena. Arrantza gune handia da, batez ere uholde garaian, ibai-ibilgua alderanzten baita. Erdialdean Tonlé Sap aintzira dago, hego-ekialdeko Asiako ur gezako lakurik handiena. Euri garaian, ur biltegi moduan funtzionatzen du, Mekong ibaiaren emaria erregulatuz: urtaro lehorrean 2.590 kilometro koadro hartzen ditu, eta 24.605 kilometro koadro irail eta urriko montzoi-euriteen ondoren.

## Klima 
[thumb|300px|Kanbodiako klimak [Köppen klima sailkapena|Köppen sailkapenaren arabera.]]
Montzoiek agintzen dute Kanbodiako klima. Bi urtaro daude: euritsua, maiatzetik urrira, eta lehorra, azarotik martxora. Udan hego-mendebaldeko haizeek Thailandiako golkoko eta Indiako ozeanoko hezetasuna daramate, eta euri jasa bortitzak izaten dira irailetik urrira. Neguko montzoiak, berriz, barnealdeko   haize idorra dakar; urtarrila eta otsaila dira hilabeterik lehorrenak. 

Tonlé Sapen urteko batez besteko tenperatura 25&nbsp;ºC ingurukoa da, batez besteko maximoa 28&nbsp;°C ingurukoa, eta batez besteko minimoa 22&nbsp;°C ingurukoa. Hala ere, 32&nbsp;°C-tik gorako tenperatura maximoak arruntak dira eta, euriteen sasoia hasi baino lehentxeago, 38&nbsp;°C-tik gora irits daitezke. Gutxieneko tenperaturak ez dira inoiz 10&nbsp;°C-tik behera jaisten. Urtarrila da hilabeterik hotzena, eta apirila beroena. Sarritan Vietnamgo kostaldea suntsitzen duten zikloi tropikalek oso gutxitan egiten dute kalte Kanbodian.

## Datu orokorrak 
**Kokapena:**
Hego-ekialdeko Asian, Thailandiako golkoak, Thailandiak, Vietnamek eta Laosek inguraturik.

**Koordenatu geografikoak:**

**Azalera:**
* *osoa:* 181.035&nbsp;km²
* *lehorra:* 176.515&nbsp;km²
* *ura:* 4.520&nbsp;km²

**Herrialdearen mugak:**

*denera:* 2.530&nbsp;km

*Erresuma mugakideak:*
* Laos 555&nbsp;km,
* Thailandia 817&nbsp;km,
* Vietnam 1158&nbsp;km

**Itsasbazterra:** 443&nbsp;km

**Lurraldea:** garaiera txikiko zabaldiak, batez ere; mendiak hego-mendebaldean eta iparraldean.

**Muturreko garaierak:**
* puntu beherena: Thailandiako golkoa, 0 m
* puntu gorena: Phnom Aural 1.810 m 

**Baliabide naturalak:**
petrolioa eta gas naturala, zura, harribitxiak, burdina, manganesoa, fosfatoak, hidroelektrizitatea, laborantza lurrak.

**Lurren erabilera:** (2018)
* *laborantza lurrak:* %&nbsp;32,1
* *baso lurrak:* %&nbsp;56,5
* *beste:* %&nbsp;11,4

**Lur ureztatua:** (2012)
3.540&nbsp;km²

**Arrisku naturalak:**
Montzoi-euriteak (ekainetik azarora), uholdeak, noizbehinkako lehorteak.

## Erreferentziak 
## Kanpo estekak